આપણે ત્યાં વન્સ અપઓન ટાઇમ અચ્છાભલા ઘરમાં રબર-બેન્ડ આવે એટલે સાચવીને મૂકી રાખતાં. હવે મુક્ત-અર્થતંત્ર, ઉપભોક્તાવાદ ‘ને વૈશ્વિક જિંદગાની રૃપી ડાઇનોસોરના સ્ટમકમાં વસ્તુનું મૂલ્ય નથી રહ્યું. દર વર્ષે પોતાના કિડને પેરેન્ટ્સ નવી વૉટર-બોટલ અપાવે છે. પોતે બચ્ચા હતા ત્યારે ટ્રેનમાં જે પેસેન્જર કાથીની ગૂંથેલી થેલીમાં માટીનો કુંજો લાવ્યો હોય તેનાથી પોતાના માબાપ ઇમ્પ્રેસ થતાં એવા વૉલેટબાજો હવે સ્ટીલના ગ્લાસને પાલો ગણીને નકારે છે. એક કાળે ટ્રકના રેડિએટરની આગળ મશકમાં પાણી ભરીને ડ્રાઇવરો નિશ્ચિંત રહેતા કે મસ્તીન પાણી પીવા મળશે ‘ને એન્જિન પણ થોડી મોજ માણશે. હવે ટેમ્પાવાળો પણ ટપરી પર ચોખ્ખાઈની એવી સફ્ફાઈ મારે કે કાચમાં નહીં, પ્લાસ્ટિકમાં આપ. પંજાબમાં ઈંટ-સિમેન્ટની અવનવી પાણીની ટાંકી જોવા મળે. ફૂટબોલ, પક્ષી, ઘોડેસવાર… બાકી કાશ્મીર હોય કે કાલાવડ, પ્લાસ્ટિક વંશના પતરાં પર પ્લાસ્ટિક ગોત્રની જ ટાંકી જોવા મળે.